तकनीकी खराबी के कारण अग्नि-2 का परीक्षण स्थगित  
भारत ने मध्यम दूरी तक मार करने वाली परमाणु क्षमता सम्पन्न अग्नि-2 मिसाइल का परीक्षण तकनीकी खराबी की वजह से स्थगित कर दिया।
भारत ने सोमवार को मध्यम दूरी तक मार करने वाली परमाणु क्षमता सम्पन्न अग्नि-2 मिसाइल का परीक्षण तकनीकी खराबी की वजह से स्थगित कर दिया। रक्षा विभाग के एक शीर्ष अधिकारी ने आईएएनएस को बताया, "तकनीकी खराबी की वजह से अग्नि-2 मिसाइल का परीक्षण स्थगित कर दिया गया है।"  सतह से सतह पर 2000 किलोमीटर से ज्यादा की दूरी तक मार करने वाली मिसाइल का सोमवार को परीक्षण किया जाना था। यह परीक्षण सैन्यकर्मियों द्वारा उड़ीसा के भद्रक जिले के व्हीलर द्वीप से अभ्यास के तहत किया जाना था।